b'\n_START_ARTICLE_\nMalin talous\n_START_PARAGRAPH_\nMalin talous perustuu suurelta osin maataloudelle. Mali kuuluu maailman 25 k\xc3\xb6yhimm\xc3\xa4n valtion joukkoon ja se on yksi 37:st\xc3\xa4 vaikeasti velkaantuneesta k\xc3\xb6yh\xc3\xa4st\xc3\xa4 maasta (engl. Heavily Indebted Poor Countries). Mali vastaanottaa my\xc3\xb6s merkitt\xc3\xa4vi\xc3\xa4 m\xc3\xa4\xc3\xa4ri\xc3\xa4 kehitysapua._NEWLINE_Malin nykyinen bruttokansantuote on noin 679,4 Yhdysvaltain dollaria asukasta kohden (2009). Noin 10\xc2\xa0% v\xc3\xa4est\xc3\xb6st\xc3\xa4 on paimentolaisia, ja 80% ty\xc3\xb6voimasta harjoittaa maataloutta tai kalastusta. Useat naiset el\xc3\xa4v\xc3\xa4t tekemill\xc3\xa4\xc3\xa4n savit\xc3\xb6ill\xc3\xa4. 65\xc2\xa0% maasta on aavikkoa ja puoliaavikkoa, joten maatalous rajoittuu suurimmaksi osin ainoastaan Niger-joen l\xc3\xa4heisyyteen._NEWLINE_Vuonna 2006 puuvilla, kulta ja karja muodostivat 80\xe2\x80\x9390\xc2\xa0% Malin vientituloista. Maatalous keskittyy viljojen (hirssi, durra ja maissi) omavaraisviljelyyn._NEWLINE_Malista vied\xc3\xa4\xc3\xa4n esimerkiksi kuivattua kalaa muihin L\xc3\xa4nsi-Afrikan maihin, kuten Burkina Fasoon, Norsunluurannikolle ja Ghanaan. Malilaista puuvillaa vied\xc3\xa4\xc3\xa4n etenkin Sveitsiin . Maassa on vain v\xc3\xa4h\xc3\xa4n teollisuutta, ja se on keskittynyt l\xc3\xa4hinn\xc3\xa4 suolan tuotantoon ja kenk\xc3\xa4- ja tekstiiliteollisuuteen. Menot ovat tuloihin n\xc3\xa4htyn\xc3\xa4 miltei kaksinkertaiset. Kansainv\xc3\xa4linen valuuttarahasto hyv\xc3\xa4ksyi Malin vuonna 1999 ylivelkaantuneiden k\xc3\xb6yhien maiden Highly Indebted Poor Countries (HIPC) -ohjelmaan. Siin\xc3\xa4 varat, jotka menisiv\xc3\xa4t ulkomaanvelkojen lyhent\xc3\xa4miseen, k\xc3\xa4ytet\xc3\xa4\xc3\xa4n k\xc3\xb6yhyyden v\xc3\xa4hent\xc3\xa4miseen. Ohjelma v\xc3\xa4hent\xc3\xa4\xc3\xa4 Malin ulkomaanvelkaa 37 prosentilla eli 539 miljoonaa Yhdysvaltojen dollaria. Kun Mali saa velkaohjelman tavoitteet t\xc3\xa4ytetty\xc3\xa4, se hy\xc3\xb6tyy my\xc3\xb6s G8:n velkojen anteeksiantamissopimuksesta._NEWLINE_Malin valuuttana k\xc3\xa4ytet\xc3\xa4\xc3\xa4n L\xc3\xa4nsi-Afrikan frangia (CFA), joka on my\xc3\xb6s kolmentoista muun L\xc3\xa4nsi- ja Keski-Afrikan maan rahayksikk\xc3\xb6. Valuutan arvo on nykyisin sidottu euroon. Malin merkitt\xc3\xa4vimpi\xc3\xa4 kauppakumppaneita ovat Norsunluurannikko, Senegal, Kiina ja Euroopan unionin maat. Mali oli vuonna 1994 yksi L\xc3\xa4nsi-Afrikan talous- ja rahaliiton (UEMOA) perustajamaista.'